Til: Vestre Aker Arbeiderpartis årsmøte

Fra. Jan M. Fredriksen

Arbeiderpartiets klimapolitiske talsmann Espen Barth Eide ( medlem av Vestre Aker Arbeiderparti) ble av partileder Jonas Gahr Støre (medlem av Vestre Aker Arbeideparti) nektet å invitere til en diskusjon om hvorvidt den oljepolitikken vi har hatt til nå, er den riktige framover, konf. Dagsavisens leder 29.01.2019.

Jonas Gashr Støre framhever stadig miljøpolitikken som en av Arbeiderpartiets kjernesaker.

Nå har samtlige fylkeslag vedtatt å gå inn for varig vern av Lofoten, Vesterålen og Senja. Hvordan vi skal avvikle oljevirksomheten er den viktigste miljøutfordringen vi står overfor.

Mens firepartiregjeringen sitter stille i båten og utlyser leteblokker som aldri tidligere, må Arbeiderpartiet benytte denne enestående muligheten til å tenke bærekraft, risiko og fremtid og stake ut kursen for vår tids viktigste spørsmål - oljens framtid i Norge.

Vi som i dag er gamle og har fått oppleve oljens velsignelser uten å ta hensyn til klima og miljø og nå sitter med makta, må være oss vårt ansvar bevisst for ikke å ødelegge natur og mijø for ungdommen som kommer etter oss. Hittil har AUF tapt kampen mot oljelobbyen.

Miljø og klima vil garantert bli et hovedtema ved valget i 2021. Da må Arbeiderpartiet presentere et  program med en gjennomarbeidet, framtidsrettet og troverdig miljøpolitikk, som ingen av de andre partiene vil kunne overgå. Da vil vi som ved siste Stortingsvalg sto på stand og forgjeves prøvde å forsvare at Arbeiderpartiet var et miljøparti, i 2021 kunne gi velgerne konkrete og velbegrunnede svar.

Som grunnlag for mitt forslag, viser jeg til vedlagte notat som en venn av meg utarbeidet for å forklare sitt syn på en olje-, miljø og næringspolitikk for framtiden.

**Forslag:**

*Vestre Aker Arbeiderparti anmoder Oslo Arbeiderparti om å be Jonas Gahr Støre gi Espen Barth Eide grønt lys for åpne en debatt om oljens framtid i Norge sett i sammenheng med miljøvern og næringsutvikling.*

Med hilsen

Jan M. Fredriksen

--

Styret i Vestre Aker Arbeiderparti støtter intensjonen, men ikke utformingen av det konkrete forslaget. Vestre Aker Arbeiderparti har sendt inn forslag til landsmøtet om varig vern av Lofoten, Vesterålen og Senja og har fått full støtte fra Oslo Arbeiderparti for dette. Styret mener det viktigste nå er å skaffe flertall for dette på landsmøtet.

Tyssøy 16.04.2017

Notat

**Oljen, risiko og fremtiden.**

Oljen og gass har brakt rikdom og velstand til Norge. Vi var på alle måter heldige med vår oppdagelse for snart 50 år siden. Et viktig, men vanskelig spørsmål er, trenger vi stimulere til fortsatt høy leteaktivitet?

Vi har en veldig gunstig måte for dette. Først gis det lisenser til kvalifiserte selskap uten at det betales noe for det. Så gir samfunnet de samme selskapene skattemessig fradrag for 79 % av letekostnadene - uavhengig om man finner olje eller ei - gjennom skatterefusjoner ved tørre brønner.

Dette er veldig gunstig, og gir oljeselskapene veldig sterke insentiver til å lete, selv på steder med høye kostnader og høy risiko. Vi står ved et veiskille i nord, hvor våre fiskeriressurser er blandt de rikeste i verden. Samtidig har oljeprisfallet lært oss at vi er en høykostprovins i olje- og gass-sammenheng. Er det da riktig samfunnsplanlegging å fortsette å stimulere til dyr og risikabel leting ivåre nordområder?

Bør vi ikke her starte på å tenke nytt? Vi har en unik natur, fauna og kyst som vi forvalter, ikke bare på vegne av oss nordboere, men hele menneskeheten. Hva om vi heller brukte insentivene til å stimulere til bærekraftig energiproduksjon? Vi har idelle forhold for å bygge vindkraft, vi har myeugjort på å effektivisere eksisterende vannkraft og bygge overføringskabler som balanserer kraftmarkedet.

Trenger oljeselskapene å bli subsidiert? Har ikke de siste 4 årene vist at det bare fører til feilallokering av kapital og store tap, både for bedriftene og samfunnet. Etter oljeprisfallet i 2014 har oljenæringen sammen med servicebedriftene tapt i størrelsesorden 300 til 400 milliarder kroner!

Vi skal tenke bærekraft, risiko og fremtid. Hva er oljen og gassen verdt om 5, 10 eller 15 år? Hvor skal norsk kompetanse som er bygget opp i denne industrien virke etter 2030?

Bør vi ikke sette dette på dagsorden? Vi har enorme muligheter dersom vi gradvis bygger ned støtten til olje og gass og samtidig legger til rette for mer bærekraftig næringsutvikling i hele landet. Da kan vi også ha større muligheter for å nå våre ambisiøse klimamål og skape en masse fremtidsrettede arbeidsplasser i hele landet innenfor havbruk, fiskeri, turisme, grønn energi for å nevne noe.

Oljen har vært en velsignelse. Ny kunnskap gjør det nødvendig å tenke nytt!

Fondsforvalter Hogne Tyssøy,

Holbergfondene